MK จ่อเปิดตัว 3 โครงการใหม่ใน H2/60 ชูกลยุทธ์รุกหนักแนวราบต่อเนื่อง
MK จ่อเปิดตัว 3 โครงการใหม่ใน H2/60 ชูกลยุทธ์รุกหนักแนวราบต่อเนื่องหลังลูกค้าตอบรับดีเกินคาด
18 ส.ค. 2560

นายวรสิทธิ์ โภคาชัยพัฒน์ ประธานเจ้าหน้าที่บริหาร บริษัท มั่นคงเคหะการ จำกัด (มหาชน) หรือ MK เปิดเผยว่า ในช่วงครึ่งปีหลังบริษัทมีแผนเปิดตัวโครงการบ้าน 2 โครงการ ได้แก่ โครงการบ้านเดี่ยวชวนชื่นไพร์ม กรุงเทพ-ปทุมธานี และ โครงการบ้านแฝด ชวนชื่นพาร์คอ่อนนุช-วงแหวน และคอนโดมิเนียม 1 โครงการ ได้แก่ โครงการพาร์คคอร์ท สุขุมวิท 77 ซึ่งจะเปิดขายในไตรมาส 4 นี้
ทั้งนี้ ในช่วง 6 เดือนแรกของปี 60 ภาพรวมตลาดอสังหาริมทรัพย์ยังชะลอตัว และไม่มีมาตรการส่งเสริมจากภาครัฐดังเช่นปีที่ผ่านมา แต่บริษัทฯ ยังสามารถสร้างรายได้จากการขายสูงขึ้นกว่าช่วงเดียวกันของปีที่ผ่านมา ด้วยกลยุทธ์การรุกตลาดบ้านแนวราบอย่างต่อเนื่องบนทำเลศักยภาพ พร้อมพัฒนาแบบบ้านให้มีความร่วมสมัย  มีการนำเทคโนลีเพื่อที่อยู่อาศัยมาใช้ เพื่อตอบโจทย์การใช้ชีวิตของสังคมยุคปัจจุบัน  ซึ่งได้รับการตอบรับที่ดีมากจากลูกค้า
สำหรับในช่วง 6 เดือนแรกที่ผ่านมา บริษัทฯ มีรายได้จากการขายและบริการรวม 1,326.02 ล้านบาท เพิ่มขึ้น 104.11 ล้านบาทเมื่อเทียบจากช่วงเดียวกันของปีที่ผ่านมา และมีกำไรขั้นต้นจากการดำเนินธุรกิจรวมอยู่ที่ 475.36 ล้านบาท เพิ่มขึ้น 37.7 ล้านบาท จากรายได้ในธุรกิจหลักและธุรกิจย่อย ประกอบด้วย รายได้จากธุรกิจอสังหาริมทรัพย์ 1,185.08 ล้านบาท เพิ่มขึ้น 63.83 ล้านบาท หรือคิดเป็น 5.69% นอกจากนี้ ยังมีกำไรขั้นต้นจากการขายอสังหาริมทรัพย์ 401.49 ล้านบาท เพิ่มขึ้น 14.92 ล้านบาท จากการพัฒนาโครงการแนวราบอย่างต่อเนื่อง
ในส่วนของธุรกิจให้เช่าและบริการของบริษัทฯ มีรายได้ 92.08 ล้านบาท เพิ่มขึ้น 52.5 ล้านบาท หรือคิดเป็น 75.39% จากช่วงเดียวกันของปีที่ผ่านมา โดยรายได้ที่เพิ่มขึ้นเป็นรายได้จากการเช่าและบริการพื้นที่คลังสินค้าและโรงงาน ของ บริษัท พรอสเพค ดีเวลลอปเมนท์ จำกัด ซึ่งเป็นบริษัทย่อยที่บริษัทฯ ถือหุ้นส่วน 100% ส่งผลให้บริษัทฯ มีกำไรขั้นต้นจากธุรกิจให้เช่าและบริการรวมเท่ากับ 52.52 ล้านบาท หรือเพิ่มถึง 88.93% นอกจากนี้ ยังมีรายได้จากธุรกิจสนามกอล์ฟและการบริหารอสังหาริมทรัพย์ จำนวน 48.85 ล้านบาท ใกล้เคียงกับช่วงเดียวกันของปีที่ผ่านมา